閑居
作者：吳則禮
朝代：宋

paragraphs: 阿堵安用多，十年著一冠。
且作楚州夢，從人憎鼻鼾。
柴桑閑居詩，讀罷始永歎。
鶬鶊幾時鳴，眷此春事闌。
何以韻今日，朱絲發清彈。
大部華嚴經，字字要飽觀。
鞭筍真肥白，媚我晨炊盤。
小君孟德耀，老夫梁伯鸞。
端須如龐公，妻兒坐團欒。
好作竹漉籬，未憂終歲餐。
濃煎飯後茶，箇中良可安。
宿昔逸羣句，慰渠舉似看。